KOMISIJOS SPRENDIMAS
2006 m. lapkričio 23 d.
dėl ultraaukštų dažnių (UHF) juostoje veikiančių radijo dažninio atpažinimo (RFID) įrenginių radijo spektro suderinimo
(pranešta dokumentu Nr. C(2006) 5599)
(2006/804/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2002 m. kovo 7 d. Europos Parlamento ir Tarybos sprendimą Nr. 676/2002/EB dėl radijo spektro politikos teisinio reguliavimo pagrindų Europos bendrijoje (Sprendimas dėl radijo spektro) (1), ypač į jo 4 straipsnio 3 dalį,
kadangi:
(1)
Radijo dažninio atpažinimo (angl. radio frequency identification - RFID) technologijos - tam tikro tipo mažojo nuotolio įrenginių - naudojimas siūlo didelę ekonominę ir visuomeninę naudą Europoje. Galimi įvairūs RFID taikymo būdai, pavyzdžiui, automatiniai prekių nuskaitymo įrenginiai, turto stebėjimo, apsaugos ir signalizacijos sistemos, atliekų tvarkymo valdymo įranga, artumo jutikliai, apsaugos nuo vagysčių sistemos, vietos nustatymo sistemos, duomenų perdavimo į rankinius prietaisus ir belaidės kontrolės sistemos. Ultraaukštų dažnių (angl.ultra high frequency - UHF) RFID įrenginių naudojimas ES prisidės prie informacinės visuomenės plėtros ir inovacijų skatinimo.
(2)
Kad gaminius, kuriuose įmontuotas UHF RFID įrenginys, būtų galima nuskaityti ar kad su RFID susijusios paslaugos galėtų būti teikiamos visoje Europoje, būtina suderinti UHF RFID skirto radijo spektro prieinamumo sąlygas ir apibrėžti jas teisiškai. Veikianti vidaus rinka padės sėkmingai ir sparčiai pritaikyti RFID technologiją, skatindama masto ekonomiką ir šios technologijos naudojimą tarptautiniu mastu.
(3)
Šio sprendimo tikslas susijęs tiktai su tokiomis RFID sistemomis, kuriose įrenginiai, tvirtinami prie atpažintinų objektų, neturi autonominio energijos šaltinio, jie siunčia signalus išimtinai tik išnaudodami energiją, kurią į juos skleidžia nuskaitymo įrenginiai, tad jų galimybės kelti trukdžius kitiems spektrą naudojantiems įrenginiams paprastai būna nedidelės. Todėl tokie įrenginiai nekeldami žalingųjų trukdžių gali veikti tose pačiose dažnių juostose su kitomis tarnybos, kurioms privaloma arba neprivaloma gauti leidimą, ir veikti kartu su kitais mažojo nuotolio įrenginiais. Dėl to, norint jais naudotis, atskiras leidimas pagal Europos Parlamento ir Tarybos Leidimų direktyvą 2002/20/EB (2) nebūtų reikalingas. Be to, kaip apibrėžta Tarptautinių telekomunikacijų sąjungos Radijo ryšio reglamente, radijo ryšio tarnyboms tokių RFID įrenginių atžvilgiu teikiama pirmenybė, nereikalaujama garantuoti RFID įrenginių apsaugą nuo trukdžių, o RFID įrenginiai neturi kelti trukdžių šitoms radijo ryšio tarnyboms. Kadangi RFID įrenginių vartotojams negalima garantuoti apsaugos nuo trukdžių, už šių įrenginių apsaugą nuo žalingųjų trukdžių, kuriuos kelia radijo ryšio tarnybos ir kiti mažojo nuotolio įrenginiai, veikiantys pagal taikytinus Bendrijos arba nacionalinius reguliavimo aktus, yra atsakingi RFID įrenginių gamintojai. Pagal 1999 m. kovo 9 d. Europos Parlamento ir Tarybos direktyvą 1999/5/EB dėl radijo ryšio įrenginių ir telekomunikacijų galinių įrenginių bei abipusio jų atitikties pripažinimo (RRTGĮ direktyva) (3), gamintojai turėtų užtikrinti, kad RFID įrenginiai veiksmingai naudotų radijo dažnių spektrą, kad būtų išvengta žalingųjų trukdžių kitiems mažojo nuotolio įrenginiams.
(4)
Todėl 2004 m. kovo 11 d. Komisija, vadovaudamasi Sprendimo dėl radijo spektro 4 straipsnio 2 dalimi, pavedė (4) CEPT suderinti dažnius, kuriais veikia mažojo nuotolio įrenginiai, įskaitant RFID įrenginius. Vykdydama šį pavedimą, CEPT 2004 m. lapkričio 15 d. ataskaitoje (5) nustatė savanoriškų mažojo nuotolio įrenginių derinimo priemonių, taikomų Europos bendrijoje, sąrašą ir pareiškė, kad, siekiant užtikrinti teisinį CEPT atlikto dažnių suderinimo stabilumą, valstybės narės turėtų prisiimti griežtesnius įsipareigojimus, ypač dėl RFID įrenginių naudojamo UHF spektro.
(5)
Juostų, kurias CEPT pasiūlė derinti, naudojimas RFID yra numatytas darniajame standarte EN 302 208, priimtu vadovaujantis Direktyva 1999/5/EB. Šiame standarte aprašoma „klausymo prieš kalbėjimą“ (angl. listen-before-talk) technika, skirta atitinkamų lygių sušvelninimui, siekiant išvengti žalingųjų trukdžių kitiems tą juostą naudojantiems įrenginiams. Jei laikomasi šio ar kitų atitinkamų darniųjų standartų, galima daryti prielaidą, kad yra laikomasi pagrindinių RRTGĮ direktyvoje nustatytų reikalavimų.
(6)
Derinant pagal šį sprendimą neatmetama ir valstybių narių galimybė (vadovaujantis Sprendimo dėl radijo spektro 4 straipsnio 5 dalimi), kai pateisinama, nustatyti pereinamąjį laikotarpį arba sudaryti susitarimus dėl bendro radijo spektro naudojimo.
(7)
Naudojant spektrą turėtų būti laikomasi Bendrijos teisės aktuose, ypač Direktyvoje 2004/40/EB (6) ir Tarybos Rekomendacijoje 1999/519/EB (7), nustatytų sveikatos apsaugos reikalavimų. Sveikatos apsauga, susijusi su radijo įrenginiais, užtikrinama laikantis pagrindinių RRTGĮ direktyvoje tokiai įrangai nustatytų reikalavimų.
(8)
Sparčiai kintant technologijoms atsiras naujų UHF RFID ir panašių įrenginių, todėl spektro suderinimo sąlygas reikės nuolatos atnaujinti atsižvelgiant į tokių įrenginių teikiamą ekonominę naudą ir pramonės bei vartotojų poreikius. Tad siekiant reaguoti į rinkos ir technologijų plėtrą šį sprendimą reikės reguliariai atnaujinti. Jeigu persvarsčius bus nustatyta būtinybė iš dalies pakeisti šį sprendimą, tada dėl pakeitimų bus sprendžiama pagal įgyvendinimo priemonių priėmimo procedūras, nurodytas sprendime dėl radijo spektro. Atnaujinant galima nustatyti pereinamuosius laikotarpius, atsižvelgiant į konkrečią susidariusią padėtį.
(9)
Šiame sprendime numatytos priemonės atitinka Radijo spektro komiteto nuomonę,
PRIĖMĖ ŠĮ SPRENDIMĄ:
1 straipsnis
Šio sprendimo tikslas - suderinti galimybės naudoti radijo spektrą, skirtą RFID įrenginiams, veikiantiems ultraaukštų dažnių (UHF) juostoje, ir veiksmingo jo naudojimo sąlygas.
2 straipsnis
Šiame sprendime:
1)
„RFID įrenginiai“ - inter alia, yra daiktų stebėjimo ir atpažinimo naudojant radijo sistemą, susidedančią iš pasyviųjų, prie daiktų tvirtinamų žymeklių (etikečių) ir siųstuvo bei imtuvo blokų (skaitytuvų), aktyvuojančių etiketes ir priimančių grįžtančius duomenis, įrenginiai;
2)
„neinterferencine teise“ - neinterferencine teise veikiantys radijo ryšio įrenginiai yra tokie įrenginiai, kurie negali kelti žalingųjų trukdžių jokioms radijo ryšio tarnyboms ir negali būti reikalaujama šių įrenginių apsaugos nuo žalingųjų trukdžių, kuriuos gali kelti radijo ryšio tarnybos.
3 straipsnis
1. Valstybės narės ne vėliau kaip per šešis mėnesius nuo šio sprendimo įsigaliojimo paskiria ir leidžia naudoti dažnių juostas neišskirtine bei neinterferencine teisėmis RFID įrenginiams, kuriems taikomos konkrečios sąlygos, nurodytos šio sprendimo priede.
2. Valstybės narės, nepaisydamos 1 dalies, pagal sprendimo dėl radijo spektro 4 straipsnio 5 dalį gali kreiptis dėl pereinamojo laikotarpio ir (arba) radijo spektro bendro naudojimo susitarimų.
3. Šiuo sprendimu nevaržoma valstybių narių teisė leisti naudotis dažnių juostomis laikantis mažiau griežtų reikalavimų, nei pateikti šio sprendimo priede.
4 straipsnis
Valstybės narės stebi atitinkamų juostų naudojimą ir praneša Komisijai apie padarytas išvadas, kad ji galėtų laiku persvarstyti šį sprendimą.
5 straipsnis
Šis sprendimas skirtas valstybėms narėms.
Priimta Briuselyje, 2006 m. lapkričio 23 d.